
Ymateb yn feirniadol i erthygl, gan roi tystiolaeth o wybodaeth a dealltwriaeth gadarn o themâu sy’n gysylltiedig ag addysgu’r Gymraeg yn y sector cyfrwng Saesneg.














Cyflwynir sawl thema yn erthygl Dr W. Gwyn Lewis, gan gynnwys rhai megis ystyr addysg ddwyieithog, addysg ‘drochi’ iaith, statws yr iaith Gymraeg a gwerth cyfuno ieithoedd yn yr ystafell dosbarth; ymysg themâu eraill. Gellir casglu mai prif fwriad yr erthygl felly, yw amlinellu sut olwg sydd ar addysg ddwyieithog yng Nghymru ar hyn o bryd, gan gynnig argymhellion ar adegau i wella addysg ddwyieithog yn y dyfodol.

Un o negeseuon amlwg y llenyddiaeth ryngwladol gyfoes yw bod addysg ddwyieithog yn datblygu’n gyson ac yn ennill tir fel y ffordd fwyaf ystyrlon o addysgu plant yn yr unfed ganrif ar hugain (Lewis, 2011, t. 83).
Awgryma’r dyfyniad uchod bod addysg ddwyieithog yn hynod o bwysig i blant heddiw, gan ei fod yn caniatáu i blant arbrofi â’r hyn maent yn gyfforddus i’w wneud yn ddwyieithog. O ganlyniad, awgrymwyd dylid sicrhau bod pob plentyn yng Nghymru medru derbyn cyfleoedd i gryfhau a defnyddio’r Gymraeg a Saesneg ar lefel gymharol. Fodd bynnag, mae’n rhaid ystyried yn gyntaf beth yw addysg ddwyieithog; a beth olygir hyn i blant Cymru. Disgrifir addysg ddwyieithog mewn un llyfr fel “someone who has a good command of two languages as bilingual; and of the use of two languages in education as bilingual education” (García, 2009, t. 21). Awgrymir mai dealltwriaeth gytbwys o ddwy iaith, o safon dda a ddiffinnir fel addysg ddwyieithog. Gellir ystyried felly dylai plant sy’n derbyn addysg ddwyieithog medru darllen, cyfathrebu ac ysgrifennu yn y Gymraeg a Saesneg yn weddol gytbwys. Hynny yw, dylai plant sy’n derbyn addysg ddwyieithog medru ymdrin â phob agwedd ieithyddol yn y ddwy iaith heb lawer o drafferth. 

Gwelir arfer da o’r cysyniad hyn yng nghanolfannau iaith i ddisgyblion yng Ngwynedd, sydd yn darparu “sylfaen ieithyddol gadarn iddynt fedru cyfranogi’n llawn yn eu haddysg ddwyieithog a manteisio ar y profiadau a gynigir” (Estyn, 2018, t. 4). Pwysleisir yr angen am addysg ddwyieithog â sylfaen gadarn iddi felly, i sicrhau bod y genhedlaeth nesaf yn medru manteisio ar bob cyfle a gawn yn eu haddysg mewn modd hyderus. Yn ogystal, dadleuir bod y diffiniad yma o addysg ddwyieithog yn cyd-fynd yn gryf â gweledigaeth Donaldson (2015) o godi hyder a balchder plant Cymru'r dyfodol fel cenedl ddwyieithog, er mwyn iddynt fedru mentro yn hyderus yn y ddwy iaith. Awgryma hyn felly ei bod yn bwysig i addysg ddwyieithog ddatblygu sgiliau’r genhedlaeth nesaf er mwyn iddynt fedru dangos hyder cytbwys yn y Gymraeg a’r Saesneg; a dylid medru adlewyrchu ar eu llwyddiant trwy fedru arddangos eu sgiliau, boed ar lafar neu’n ysgrifenedig yn y ddwy iaith.

Wedi dweud hyn, cydnabyddir nad yw’n hawdd diffinio addysg ddwyieithog; ac felly nad oes un diffiniad llawn i’w gael o hyd yn yr unfed ganrif ar hugain. Yn erthygl Lewis (2011), cydnabyddir y term ‘addysg cyfrwng Cymraeg a dwyieithog’ fel ffordd o gyfeirio at wahanol sefyllfaoedd lle ddefnyddir y Gymraeg a’r Saesneg ar lefelau gwahanol wrth gyflwyno darpariaeth. Nodir mai ar ‘lefelau gwahanol’ cyflwynir y ddarpariaeth yn yr esiampl hon, ac awgryma hyn nad oes rhaid bod yn gytbwys yn y ddarpariaeth o ran y Gymraeg a’r Saesneg felly. Dadleuir mai ffocws ar yr elfen ‘cyflwyno’ dwy iaith sydd yma, yn hytrach na’r ffocws a’r sicrhau bod gan blant yr un sgiliau yn y Gymraeg a’r Saesneg; sef yr hyn ddaeth i'r wyneb yn llyfr García (2009) fel achos o bryder wrth iddi drafod sicrhau bod y ddwy iaith yn derbyn yr un faint o amser ar yr amserlen i ddatblygu sgiliau plant yn hafal. 

Ystyrir safbwynt gwahanol mewn un dyfyniad lle dywed “some bilinguals actively speak and write in both languages, others are more passive bilinguals” (Baker, 2011). Cydnabyddir pwysigrwydd gweithio tuag at dargedau personol dwyieithog yn y dyfyniad hwn, drwy arsylwi bod gan blant gwahanol ddealltwriaeth a thalentau; a chydnabod bod modd iddynt serennu yn rhai pethau yn fwy na’i gilydd. Hynny yw, gallent fod yn hyderus iawn yn ysgrifenedig yn y Gymraeg, ond yn wael iawn wrth ysgrifennu yn y Saesneg; er ei bod yn medru trafod ar lafar yn y Saesneg yn hynod o dda. Cymeradwyir arfer da mewn ysgol sy’n darparu addysg ddwyieithog gan Estyn (2018), gan eu bod wedi sicrhau tegwch i bob disgybl, trwy sicrhau bod mynediad gan bawb i ddeunydd yn y ddwy iaith. Yn ogystal, cynigir digonedd o help iddynt trwy amryw o adnoddau a thrwy sicrhau mai’r iaith lafar oedd yn derbyn eu sylw i gyd. Sylwir mai ond yr ochr cyfathrebu a thargedir yn yr esiampl, gan bwysleisio mai’r elfen lafar sydd yn cael ei ystyried fel prif darged addysg ddwyieithog gan amlaf. Awgryma hyn felly bod rhaid ystyried canolbwyntio’n fwy ar waith ysgrifenedig yn addysg ddwyieithog, i sicrhau bod pob elfen o’r ddwy iaith yn cyrraedd safon weddol dda.

Cyd-bletha hyn ychydig â’r syniad awgryma Lewis (2011) o weithio ar lefelau gwahanol yn y Gymraeg a’r Saesneg, gan nad oes gymaint o bwysau ar y plant i fod yn dda ym mhopeth. Bwriad un o bedwar diben y cwricwlwm yw sicrhau bod pob plentyn yn medru “cyfathrebu’n effeithiol mewn gwahanol ffurfiau a lleoliadau, drwy’r Gymraeg a’r Saesneg” (Donaldson, 2015, t. 29). Sylwir eto nad yw’n dweud yn benodol bod rhaid medru cyfathrebu, darllen ac ysgrifennu yn ddwyieithog; ond yn hytrach yn canolbwyntio ar yr elfen cyfathrebu yn unig. Awgryma hyn ei fod yn bosib ystyried addysg ddwyieithog yn un ochrog ar hyn o bryd felly, gan nad oes bwyslais mawr ar sicrhau fod pob agwedd o’r cwricwlwm wedi’i dargedu yn gymwys. Wedi dweud hynny, gellir ei gymeradwyo am roi ystyriaeth i deimladau ac emosiynau plant, trwy adael iddynt ddatblygu eu sgiliau heb roi pwysau arnynt i dargedu pob elfen iaith. Cyferbynna hyn yn llwyr â dehongliad Garcìa (2009) o argymhellion bod yn hyderus ym mhob agwedd o addysg ddwyieithog. Ni ellir cyflawni’r nod o fod yn hyderus heb iddynt dderbyn addysg ddwyieithog o safon, sydd yn gadael iddynt fanteisio ar wella’i sgiliau yn y ddwy iaith yn hytrach na ffocysu un ohonynt yn benodol. Gellir casglu felly bod angen sicrhau cydraddoldeb rhwng y Gymraeg a’r Saesneg wrth addysgu’n ddwyieithog; a gellir crynhoi bod sawl elfen bwysig i fod yn gymwys i roi profiadau i blant ym maes addysg ddwyieithog. Gwneir hyn diffinio addysg ddwyieithog yn anodd.

Ar y cyfan, gwelir fod statws yr iaith Gymraeg yn ysgolion yn amrywiol iawn. Nodir yn yr erthygl bod sawl model ar addysg ddwyieithog gan Baker (2006) a ddyfynnwyd yn Lewis (2011), a didolir y rhain yn fodelau ‘gwan’ a ‘chryf’. Gwelir bod addysg prif ffrwd gydag addysg ieithoedd modern wedi’i ddisgrifio fel “rarely produces functionally bilingual children” (Lewis, 2011, t. 70). Awgryma hyn nad yw’n fodel gref felly, gan fod ffocws mawr ar gysegru ychydig o amser bob dydd i ddysgu drwy’r iaith fodern neu ail iaith, yn hytrach na’i ddefnyddio’n naturiol fel rhan o’r cwricwlwm ac ar yr un lefel â’r iaith gyntaf. Gellir tybio nad yw’n fodel gymwys felly ar gyfer ddatblygu’r iaith Gymraeg i ddisgyblion ail iaith. Dadleuir nad yw’n fodel sy’n cefnogi’r cwricwlwm drafft ar gyfer 2022, a ddywed “dylai’r wybodaeth a’r sgiliau a ddysgir mewn un iaith gefnogi’r broses o feithrin gwybodaeth a sgiliau mewn ieithoedd eraill, ni waeth pa un sy’n cael ei dysgu gyntaf” (Llywodraeth Cymru, 2019). Pwysleisir hyn yr angen am wneud cysylltiadau mwy cryf rhwng yr iaith Gymraeg a’r iaith Saesneg, er mwyn ddarparu’r cyfleoedd i blant cysylltu eu sgiliau yn y ddwy iaith, gan obeithio bydd hyn yn arwain at gryfhau eu dealltwriaeth, eu diddordeb a’u defnydd o’r Gymraeg yn y sector ail iaith. 

Cydnabyddir yr angen i wneud rhywbeth i ddatblygu’r iaith Gymraeg yn y sector ail iaith yn erthygl Lewis (2015) wrth iddo sôn am y pryder ynghylch plant yn gadael yr ysgol heb y sgiliau a phrofiadau i ddefnyddio’r Gymraeg yn y byd gwaith, eu haddysg a’u bywydau bob dydd. Teimlir achos o bryder o ddarllen hyn gan fod yr adroddiad gan Lewis (2015) wedi’i gyhoeddi ar ôl i Lewis (2011) cyhoeddi’r erthygl am addysg ddwyieithog, ac felly gellir tybio bod yna angen mawr o hyd i gyrraedd datrysiad fydd yn caniatáu i ddisgyblion ail iaith cyrraedd yr un lefelau yn y Gymraeg â’r disgyblion iaith gyntaf. Gellir cyflawni hyn o bosib trwy ddilyn argymhellion fel “canolbwyntio’n fwy ar allu plant a phobl ifanc i gyfathrebu’n hyderus yn Gymraeg mewn cyd-destunau pob dydd, gan roi pwyslais ar ei rôl gynyddol yn y gweithle” (Donaldson, 2015, t. 108). Trwy roi pwrpas i’r addysg Gymraeg, dadleuir bydd mwy o ddisgyblion yn ymddiddori yn strategaethau i wella’u sgiliau, yn ogystal â chryfhau eu defnydd o’r iaith Saesneg trwy greu’r cysylltiadau hollbwysig.


Fodd bynnag, gwelir fod modelau mwy llwyddiannus i addysgu’r Gymraeg yn y sector ail iaith wedi’i nodi gan Baker (2006) a ddyfynnwyd yn Lewis (2011), megis y model trochi iaith. Gan amlaf, daw’r mwyafrif o blant addysgir o dan y model trochi iaith o gefndir Gymraeg; ac addysgir y plant y cwricwlwm yn rhannol drwy’r ail iaith. Hynny yw, mewn ysgol prif ffrwd Saesneg, byddai’r plant yn dysgu rhai o’u gwersi yn y Gymraeg. Ystyrir y model yma yn dda wrth hybu’r Gymraeg yn y sector ail iaith, a gwelir sawl esiampl o arfer da mewn amryw o ysgolion a mudiadau eraill. Amlinellir sut ddatblygir trochi iaith gan un mudiad, lle ddywed bod y “plant yn datblygu eu sgiliau iaith Gymraeg fel rhan naturiol o weithgareddau eraill y lleoliad” (Mudiad Meithrin, diddyddiad). Cydnabyddir mantais datblygu sgiliau’r plant yn naturiol yma, wrth iddynt fwynhau wrth ddysgu; gan nad yw’r Gymraeg yn teimlo’n orfodol, ond yn hytrach yn rhan annatod o’u hamser yn yr ysgol. Dadleuir bod addysgu’r Gymraeg yn naturiol yn bwysig iawn felly, wrth ystyried bod y Llywodraeth am gyrraedd miliwn o siaradwyr Cymraeg erbyn 2050; a chydnabyddir bod rhaid gweithio’n frwdfrydig i “greu cyd-destunau lle mae’n naturiol defnyddio’r Gymraeg, a chymryd camau i normaleiddio’r iaith a chynyddu’r statws a’r bri a roddir arni” (Llywodraeth Cymru, 2017, t. 57). Awgryma hyn bod y Gymraeg yn datblygu’n fwy naturiol os nad yw’n cael ei orfodi ar blant i’w ddysgu, ond yn hytrach ei fod yn amlygu yn y cwricwlwm wrth iddynt ddiddori yn y meysydd cynnigir gan y cwricwlwm.


Ystyrir y dull ‘addysg trochi’ yn fodel gref ar gyfer addysgu’r Gymraeg yn y sector ail iaith, a nodir yn yr erthygl mai’r modelau yma “sy’n nodweddu ein rhaglenni addysg cyfrwng Cymraeg a dwyieithog mwyaf effeithiol” (Lewis, 2011, t. 71). Cefnogir hyn mewn un adroddiad lle nodwyd:

Yn 2017, llwyddodd y mwyafrif o’r disgyblion a dderbyniodd addysg drochi yn y ganolfan uwchradd ac a safodd yr arholiad Cymraeg (iaith gyntaf), i ennill cymhwyster lefel 2 yn yr iaith (Estyn, 2018, t. 21).

Pwysleisir yr adolygiad o drochi iaith gan Estyn effeithiolrwydd y model, wrth ystyried sut i gyfoethogi defnydd yr iaith Gymraeg yn y sector ail iaith. Cynnigir bod y ffocws ar yr elfen cyfathrebu yn werthfawr wrth hybu’r Gymraeg, gan ei fod yn caniatau i blant yn ogystal ag oedolion i ymarfer ei sgiliau ar lafar tu hwnt i’r ystafell dosbarth. Golyga hyn bod trochi iaith yn cyd-blethu â diben Donaldson (2015) o ddatblygu ac ymestyn plant i fedru cyfathrebu’n effeithiol yn ddwyieithog mewn gwahanol leoliadau; gan ei bod yn targedu datblygiad sgiliau llafar plant ar wahanol lefelau o’r iaith Gymraeg. Atgyfnertha Davies (2013) y safbwynt yma hefyd, gan argymhell yn ei adroddiad bod rhaid i bob disgybl derbyn cyfleoedd i ffynnu trwy ddatblygu eu sgiliau Cymraeg; boed yn iaith gyntaf neu’n ail iaith.



I grynhoi felly, y prif bwynt casglwyd o’r erthygl yw bod rhaid ystyried ffordd o sicrhau bod addysg ddwyieithog yn fwy cytbwys ar draws y cwricwlwm. Awgrymir gwaredu’r cysyniad ‘ail iaith’ fel ffordd ymlaen ar gyfer y dyfodol felly, er mwyn sicrhau cydraddoldeb ar draws ysgolion yng Nghymru. Cynigir “datblygu continwwm ar gyfer addysgu’r Gymraeg, gan bwysleisio dysgu Cymraeg yn bennaf fel modd o gyfathrebu, yn enwedig cyfathrebu ar lafar” (Llywodraeth Cymru, 2017, t. 38). Pwysleisir nod y Llywodraeth yr angen i fonitro mai’r un safon o Gymraeg sydd yn cael ei ddarparu i bob ysgol yng Nghymru, a dadleuir byddai hyder pawb yn cynyddu’n sylweddol; a fydd yn fuddiant mawr wrth ymdrechu i wneud dwyieithrwydd yn fwy cyfartal. Fodd bynnag, rhaid cofio fod yr elfennau eraill megis darllen a sgiliau ysgrifenedig yn hynod o bwysig hefyd; ac felly gellir dadlau bod angen ffocysu ar rheini ynghyd â’r cyfathrebu, er mwyn sicrhau bod y genhedlaeth nesaf yn datblygu’n hollol ddwyieithog.
Nifer o eiriau: 2,058

